VTE จ่อเพิ่มทุน 249.17 ล้านหุ้น ขายผถห.เดิม 10:3 หุ้นละ 2.19 บาท
VTE จ่อเพิ่มทุน 249.17 ล้านหุ้น ขายผู้ถือหุ้นเดิมในอัตราส่วน 10:3 ราคาหุ้นละ 2.19 บาท เปิดจองซื้อ 19-23 มิ.ย.60 หวังระดมทุนใช้เป็นเงินทุนหมุนเวียนรองรับแผนขยายธุรกิจพลังงาน-ชำระคืนหนี้
23 พ.ค. 2560

นายศุภศิษฏ์ โภคินจารุรัศมิ์ กรรมการและกรรมการบริหาร บริษัท วินเทจ วิศวกรรม จำกัด (มหาชน) หรือ VTE เปิดเผยว่า ที่ประชุมคณะกรรมการบริษัทเมื่อวานนี้ (22 พ.ค.) มีมติจัดสรรหุ้นเพิ่มทุนแบบมอบอำนาจทั่วไป (General Mandate) ให้กับผู้ถือหุ้นเดิมจำนวน 249,174,014 หุ้น มูลค่าที่ตราไว้ (พาร์) 1.00 บาท ในอัตราส่วน 10 หุ้นเดิมต่อ 3 หุ้นใหม่ ที่ราคา 2.19 บาท/หุ้น เปิดจองซื้อระหว่างวันที่ 19-23 มิถุนายน 2560 วันกำหนดรายชื่อผู้ถือหุ้นที่ได้รับสิทธิจองซื้อหุ้นเพิ่มทุน (Record date) วันที่ 5 มิถุนายน 2560 วันปิดสมุดทะเบียนเพื่อรวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์ และตลาดหลักทรัพย์ 6 มิถุนายน 2560 วันที่ไม่ได้รับสิทธิจองซื้อหุ้นเพิ่มทุน (XR) 1 มิถุนายน 2560
สำหรับการเพิ่มทุนในครั้งนี้ บริษัทเตรียมนำเงินไปใช้เป็นเงินทุนหมุนเวียน หรือการชำระคืนหนี้ โครงการก่อสร้างโรงไฟฟ้าพลังงานแสงอาทิตย์ขนาดกำลังการผลิตติดตั้ง 220 เมกะวัตต์ (MW) ที่เมืองมูบิน สาธารณรัฐแห่งสหภาพเมียนมา และโครงการก่อสร้างโรงไฟฟ้าพลังงานแสงอาทิตย์ขนาดกำลังการผลิตติดตั้ง 25 MW ที่เมืองบิริรัน ประเทศฟิลิปปินส์ ทั้งนี้ ภายหลังจากที่โครงการดังกล่าวแล้วเสร็จ บริษัทจะนำเงินที่ได้รับจากการเพิ่มทุนไปเป็นเงินทุนหมุนเวียนของโรงการก่อสร้างอื่น ๆ หรือนำไปลงทุนเพื่อขยายธุรกิจของบริษัท เพื่อผลักดันรายได้เติบโตอย่างแข็งแกร่งและมั่นคง สร้างผลตอบแทนที่ดีให้กับนักลงทุน
โดยการเพิ่มทุนในครั้งนี้จะทำให้สถานะทางการเงินของบริษัทมีความแข็งแกร่ง พร้อมเดินหน้าขยายการลงทุนตามแผนงานที่วางเอาไว้อย่างชัดเจน และมั่นใจว่าแนวโน้มรายได้ในปีนี้จะเพิ่มขึ้นเท่าตัวหรือแตะที่ระดับ 3,000 ล้านบาท ทำสถิติสูงสุดใหม่ (New High) เนื่องจากบริษัทจะมีการรับรู้รายได้จากโครงการรับเหมาก่อสร้างโรงไฟฟ้าโซลาร์ฟาร์มในประเทศเมียนมา ขนาดกำลังการผลิต 220 เมกะวัตต์ มูลค่ารวม 10,000 ล้านบาท โดยโครงการดังกล่าวทยอยรับรู้รายได้ใน 4 ปี ข้างหน้า หรือเฉลี่ยปีละ 2,500 ล้านบาท และงานธุรกิจรับเหมาก่อสร้างในไทยที่เข้ามาเฉลี่ยปีละ 600 ล้านบาท และงานที่เหลืออยู่ในฟิลิปปินส์บางส่วน